Amics Enemics 18
Poesia
Lo Domenge COMMET ; julhet 2026

	Lo Joan e lo Mariús que beven lo pinton a la terrassa de l’estanquet deu vilatge, un chic briaguets.
	Mariús : Un aute pinton, Joan ?
	Joan : Que va estar lo tresau, Mariús ! N’es pas seriós !
	Mariús : Per un còp ! Deish’anar lo cap !
	Joan : Quiò ! Mès saps, a còps, còp e còp, que hèn mau au cap !
	Mariús : Solide !
	E de se’n arríder tot dus, gaujós.
	Joan : Quau bròja jornada, calma, tranquilla, ensorelhada…
	Mariús : Solide !
	Joan : E saps perqué, Mariús, lo só que m’agrada ?
	Mariús : Pr’amor de la calor !
	Joan : Non, justament ! Pr’amor de la frescor de l’ombre. Qu’es un delici !
	Mariús : Qu’es l’estiu, Joan, qu’es normau, qu’es de sason !
	Joan, indigne : Totun, qu’es tarrible aqueth òmi ! N’as pas nada sensibilitat, nada poesia hens lo cap, praubòt !
	Mariús : Mes, praube de tu, qu’èi un cap racionau jo, un cap ordonat e cartesian.
	Joan : E bè ! Que’t planhi, que diu estar trista la vita entà tu !?!
	Mariús, inspirat : La mia vita, que l’èi vist’a passar, devath la finèstra, i a pausa, un jorn de printemps assorelhat, leugèra e gaujosa, a caminar de cap au bòsc dab arsec e innocéncia !
	Joan : E com èra ?
	Mariús : Pura !
	Joan : Pura ?
	Mariús : Qu’èra blonda !
	Joan : Blonda ?
	Mariús : Vertadèra blonda, lo peu long e lissa, blond com lo blat hens los arrais deu só, hens la matiada de l’estiu.
	Joan : Diu Vivant !
	Mariús : E fina de còs, fina de còr, fina de talh* ! La beutat hèita hemna !
	Joan : Dià ! Mariús, que capviras !
	Mariús : Lo sorríser aus pòts, tostemps. De las causas leugèras de la vita, que se n’arridè, sovent. Lo briu de l’arriu l’esmiraglèva, lo ventolet hens las huelhas deus arbos, un encantament sus la peth fremissenta.
	Joan, que quequeja : Mès, mès… mès Mariús, qu’es meravilhós !?!
	Mariús : Ne’t poish pas evocar lo son espiar, blu e clar com lo rebat de cristau de la Mar Grana…
	Joan, subjugat : De… de la Mar Grana ?
	Mariús : La tombada* tota en doçor deu malh, l’armonia deu son anar*, l’embelinament* deu son èste… Un ànjol !
	Joan, esmiraglat : Aquò totun ! Com es bròi !
	Mariús : Un poèma vaporós de joenessa !
	Joan : Un poèma ?
	Mariús : Quiò, en pròsa ! Lo subjècte qu’èra : « Descrivetz un èste exceptionau ! » Çò qu’èi hèit. Lo professor que l’a lejut a la classa tota. Las mainadas que cloquejèvan*, los pires, boca badanta… Ne’t poish pas notar, Mariús, ce’m ditz ! Escritura ahuecada*, de tròp ! Quin es l’autor d’aquesta pròsa ?
	Joan : E lavetz, com èra ?
	Mariús : E jo de’u respóner : « Mès, que soi jo, mossur ! ». E l’aute de’m tornar, maishant : « Mensongèr ! Zèro ! Que’t harà soscar ! » E tota la classa de s’esclachar d’arríder, solide !
	Joan : Quau maishantèr, praube de tu !
	Mariús : E veids, Joan, dempuish, la poesia, quitament en pròsa, hens lo cap que l’èi, solide… Mès que l’èi clavada. Un aute pinton ?
	Joan : Dab plesir !

	E cric e crac la bregada qu’es acabada !
	E crac e cric lo pleitei qu’es de uei !


Fin de talh : fin d’esprit
Tombada : galbe
Anar : ici « démarche »
Embelinament : ravissement
Cloquejar : glousser
Ahuecada : passionnée, enflammée

